Na podlagi 16. člena Zakona o državni upravi (Uradni list RS, št. 113/05 - uradno prečiščeno besedilo, 89/07 - odi. US, 126/07 - ZUP-E, 48/09, 8/10 - ZUP-G, 8/12 - ZVRS-F, 21/12, 47/13, 12/14, 90/14 in 51/16) izdajam naslednji

**SKLEP**

**o pogojih za dodelitev sredstev za projekte s področja promocije človekovih pravic**

I.

Ta sklep velja za dodelitev finančnih sredstev za sofinanciranje projektov s področja promocije človekovih pravic izvajalcem negospodarskih javnih služb ali društvom, ki delujejo v javnem interesu (v nadaljevanju: izvajalec).

II.

V proračunu MZZ za vsako leto se določi višina sredstev, ki se nameni za sofinanciranje projektov s področja promocije človekovih pravic.

III.

Sofinanciranje se izvaja pod naslednjimi pogoji:

* da gre za projekte, ki se nanašajo na področje človekovih pravic kot na eno od prednostnih področij slovenske zunanje politike, opredeljenih z aktualno zunanjepolitično deklaracijo in strategijo;
* da so projekti usmerjeni v primarne vsebinske prednostne naloge slovenske zunanje politike na področju človekovih pravic, s posebnim poudarkom na:
  + pravicah otrok, žensk in starejših;
  + varstvu različnih ranljivih skupin;
  + izobraževanju za človekove pravice;
  + odpravi smrtne kazni;
  + odpravi rasizma, diskriminacije, ksenofobije in ostalih oblik nestrpnosti;
  + preprečevanju in ozaveščanju o grobih kršitev človekovih pravic in množičnih hudodelstev;
  + pravici do varnega in zdravega življenjskega okolja ter dostopa do čiste pitne vode in komunalne ureditve;
* da se projekti izvajajo kvalitetno, transparentno in v skladu z načelom učinkovitosti in gospodarnosti,
* da se projekti izvajajo v skladu z roki, predvidenimi v predlogu projekta izvajalca.

MZZ sredstva za sofinanciranje projektov, ob izpolnitvi pogojev iz predhodnega odstavka, nakaže izvajalcem v skladu z dinamiko, dogovorjeno v pogodbi o sofinanciranju projektov, ki se z izvajalcem sklene za vsak projekt posebej.

Odločitev o izboru projektov izvajalcev opravi MZZ. Sofinanciranje določenega projekta po tem sklepu MZZ odobri, če gre za projekt usmerjen v primarne vsebinske prednostne naloge slovenske zunanje politike na področju človekovih pravic, če so na voljo proračunska sredstva ter če projekt in izvajalec izpolnjujeta pogoje iz tega sklepa.

MZZ bo projekte sofinanciral, če bo projekt usmerjen v primarne vsebinske prednostne naloge slovenske zunanje politike na področju človekovih pravic, kvaliteten, stroškovno učinkovit in bo izkazal pozitiven doprinos k promociji človekovih pravic.

IV.

Predlog projekta vsebuje: podatke o predlagatelju; predhodne aktivnosti na področju človekovih pravic; cilje projekta; neposredne rezultate projekta; potrebne aktivnosti za dosego ciljev in rezultatov projekta s časovnico; finančno konstrukcijo projekta s predvidenimi stroški; drugimi viri za izvedbo projekta in skupno vrednostjo projekta.

Izvajalec projektov, sofinanciranih s sredstvi, pridobljenimi na podlagi tega sklepa, ne sme teh odstopiti, prenesti, zastaviti ali kako drugače z njimi razpolagati v nasprotju z določili tega sklepa.

V.

Nakup opreme za potrebe izvajalca in administrativni stroški izvajalca, povezani z izvedbo projekta, niso predmet sofinanciranja po tem sklepu.

VI.

Izvajalec je dolžan za sredstva, pridobljena na podlagi tega sklepa, voditi ločeno knjigovodsko evidenco prihodkov, odhodkov in stroškov izvajanja projektov na področju človekovih pravic na način, ki omogoča revizijsko preverjanje porabe sredstev.

VII.

Izvajalec je dolžan MZZ poročati o razmerah, zaradi katerih bi se lahko upočasnilo ali onemogočilo izvajanje projekta, ki je v skladu s III. točko tega sklepa del pogodbe o sofinanciranju, in sicer takoj, ko takšne razmere nastanejo.

Izvajalec je dolžan predložiti MZZ vmesna poročila, če projekt, ki se sofinancira v skladu s tem sklepom, traja več kot eno leto. Dinamika in način poročanja se določi v pogodbi o sofinanciranju.

Izvajalec je MZZ dolžan predložiti zaključno poročilo najkasneje v 30 dneh po končanem projektu. Zaključno poročilo vsebuje pregled dejavnosti in rezultatov, oceno doseganja ciljev projekta ter finančni pregled o porabi dodeljenih sredstev, o prihodkih in izdatkih v zvezi z izvedenim projektom, vključno s prikazom obračunanih in utemeljenih stroškov v skladu s V. točko tega sklepa.

MZZ ima pravico kadarkoli zahtevati vse informacije o napredku pri konkretnem projektu, ki mu jih je izvajalec dolžan zagotoviti v petnajstih dneh od prejema pisnega zahtevka.

VIII.

Izvajalec bo aktivnosti pri izvajanju projekta in sofinanciranju po tem sklepu izvajal na način, ki ne bo škodoval interesom Republike Slovenije. Pri izvajanju aktivnosti bo izvajalec poskrbel za dosledno promocijo Republike Slovenije, vključno z uporabo logotipa MZZ Republike Slovenije.

IX.

MZZ prekine sofinanciranje po pogodbi o sofinanciranju in tem sklepu, če ugotovi, da so bila sredstva porabljena v nasprotju z določbami tega sklepa ali pogodbe o sofinanciranju oziroma so bile kako drugače kršene določbe tega sklepa ali pogodbe o sofinanciranju.

MZZ prekine sofinanciranje tudi, če ugotovi, da je izvajalec nepravilno ali neresnično obveščal ministrstvo o okoliščinah in dejstvih, pomembnih za izbiro projektov in dodelitev sredstev.

O prekinitvi sofinanciranja MZZ izvajalca nemudoma pisno obvesti. V takem primeru ima MZZ pravico od izvajalca zahtevati vrnitev sredstev, ki mu jih je dodelilo za projekt, ta pa mu jih mora vrniti skupaj z zakonskimi zamudnimi obrestmi, najpozneje v petnajstih dneh od prejema pisnega obvestila ministrstva.

MZZ ima pravico zahtevati vračilo dodeljenih sredstev tudi v primeru neizvedljivosti projekta. Če projekt postane neizvedljiv potem, ko se je njegovo izvajanje že začelo, in za njegovo neizvedljivost ni kriv izvajalec, mora izvajalec vrniti samo tista sredstva, ki še niso bila porabljena, ali pa jih nameniti za druge projekte, če glede tega pridobi pisno soglasje ministrstva za zunanje zadeve.

Prekinitev sofinanciranja in vrnitev dodeljenih sredstev za izvedbo projekta ali programa lahko MZZ zahteva tudi, če pride do odpovedi pogodbe o sofinanciranju.

X.

Za sofinanciranje izvajalcev, za katere velja ta sklep, se na podlagi 2. točke prvega odstavka 215. člena Pravilnika o postopkih za izvrševanje proračuna Republike Slovenije (Uradni list RS 50/07, 61/08, 99/09-ZIPRSI0l lin 3/13) ne uporabljajo določbe 12. poglavja tega Pravilnika.

XI.

Ta sklep prične veljati naslednji dan z dnem podpisa ministra in se objavi na spletni strani MZZ.

Številka: 0701-7/2016/1

V Ljubljani, 30.08.2016